ועדת הפנים ואיכות הסביבה, כנסת 15, פרוטוקול מספר 64, 2000-02-07 13:30

זבולון אורלב: אני מקדם בברכה את האורחים שהגיעו לישיבה.

זבולון אורלב: זימנו ישיבה דחופה בנושא אבטחת מוסדות חינוך לאחר שנודע לנו שיש כוונה למשטרה ולמשרד לביטחון פנים לקצץ באופן משמעותי באבטחת מוסדות חינוך.

זבולון אורלב: הואיל וחשבנו שזה דבר שאי-אפשר לעבור עליו לסדר היום, ועדת הפנים וועדת החינוך והתרבות מקיימות עכשיו ישיבה משותפת.

זבולון אורלב: יושב-ראש ועדת הפנים, חבר הכנסת דוד אזולאי, יכנס בעוד כמה דקות ועל דעתו אנחנו מתחילים בישיבה.

זבולון אורלב: כדי להניח תשתית לישיבה אנחנו נאמר שאבטחת מוסדות חינוך התחילה בראשית שנות ה90- לאחר מאורעות טרור, כאשר תלמידים הרגישו שהם לא בטוחים והורים הרגישו שילדיהם לא בטוחים, ותחילת העניין היה בכך שמשרד החינוך והתרבות לקח על עצמו אחריות וחייב את ההורים בשמירה.

זבולון אורלב: כך התחילה השמירה במוסדות החינוך.

זבולון אורלב: לאחר כמה שנים ההורים אמרו שהנטל הזה הוא כבד וגם אין שום תועלת בכך שהסבתא יושבת בפתח בית-הספר, אין בכך שום תועלת של אבטחה וביטחון, ומשרד החינוך והתרבות, באישור האוצר, עבר לאבטחה בשכר, שומרים מקצועיים מחברות אבטחה וקיים שמירה צמודה בכל בית-ספר.

זבולון אורלב: בשנת 1995 החליטה הממשלה להעביר את האחריות ממשרד החינוך אל המשטרה והחלטת הממשלה נמצאת כאן לפני ולצורך זה קיבלה המשטרה תקציב גדול שאיפשר לה להגדיל את כוח האדם שלה במאות תקנים, איפשר לה לרכוש למעלה ממאה ניידות ובנוסף לכך גם תקציב שיאפשר למשטרה, חוץ מהשמירה הסביבתית, גם לשכור שומרים ומאבטחים בבתי-הספר.

זבולון אורלב: למעשה היום, כל בתי-הספר שהם מעל מאה תלמידים כמדומני, זוכים לשמירה ולאבטחה בין אם היא סביבתית, בין אם היא היקפית ובין אם היא שמירה צמודה.

זבולון אורלב: קיבלנו מידע שהמשטרה מתכוונת – עקב הקיצוץ שהוטל עליה בסכום של 147 מיליון שקלים – לקצץ 27 מיליון שקלים מתקציב אבטחת מוסדות החינוך.

זבולון אורלב: הקיצוץ הזה הוא קיצוץ גדול כי סך הכל אבטחת מוסדות חינוך, התקציב לפי מיטב ידיעתנו הוא כ118- מיליון.

זבולון אורלב: אנחנו קבענו את הישיבה הדחופה מפני שבשעה שקבענו הובא לידיעתנו שהקיצוץ הזה עובר לעשייתו.

זבולון אורלב: כלומר, מחר בבוקר מקצצים בבתי-הספר.

זבולון אורלב: המשרד לביטחון פנים הכין איזשהו מסמך של כל מיני אפשרויות קיצוצים.

זבולון אורלב: אפשר להחליף, במקום מאבטחים שהם בעלי מקצוע, שיודעים את מקצועם טוב – שבדרך כלל אלה הם בחורים צעירים בוגרי צבא – לשומרים.

זבולון אורלב: שומרים אלה הם אנשים יותר מבוגרים, קשישים וכדומה, אולי גם לא מחזיקים נשק, רמת המקצועיות שלהם בשמירה היא פחותה ובכך אפשר לחסוך כמעט 19 מיליון שקלים.

זבולון אורלב: אם נטיל את השמירה בבתי-ספר תיכוניים ותלמידים ישמרו, אומרת המשטרה שאולי אפשר לחסוך 23 מיליון.

זבולון אורלב: אם יפחיתו חמישים שומרים בבתי-ספר בהם יש מעל שני שומרים – בתי-ספר גדולים, מעל 1,400 תלמידים – וישמור שם רק שומר אחד, ירוויחו כמיליון ו300- אלף, אם יפחיתו 500 שומרים בבתי-ספר עד 200 תלמידים, כלומר, בבתי-ספר כאלה לא צריכים שמירה, בזה אפשר לחסוך 13 מיליון שקלים.

זבולון אורלב: אם מבטלים את השמירה בבתי-ספר ביהודה שומרון ועזה, שם אפשר לחסוך גם כן עשרה מיליון שקלים.

זבולון אורלב: הדברים האלה, אני מוכרח לומר, אותי מבהילים.

זבולון אורלב: פשוט מבהילים.

זבולון אורלב: אנחנו נוריד את רמת השמירה והביטחון על תלמידים?

זבולון אורלב: כאילו המצב הביטחוני פה השתנה באופן דרמטי.

זבולון אורלב: אומרת חברת הכנסת פרופסור יהודית נאות שהמצב עוד יותר גרוע.

זבולון אורלב: כשהגיעה הידיעה אלינו, הובא לידיעתנו שזה עובר לעשייתו, מחר בבוקר, כיוון שזה תקציב 2000.

זבולון אורלב: זה בעצם מ1- בינואר.

זבולון אורלב: אלא שבינתיים הובא לידיעתי שביום חמישי הייתה ישיבה בין מרכז השלטון המקומי שצעק את הצעקה ראשונה, ואני מודה לו על שהזעיק את כל העולם, והגיע להבנה עם המשטרה שהקיצוץ לא יתחיל מחר בבוקר.

זבולון אורלב: בין כך ובין כך אנחנו רואים את הדבר הזה, כדבר שועדת החינוך והתרבות וועדת הפנים חייבים להתייחס אליו באופן מיידי, לדעת מה קורה והאם יש איזושהי פגיעה ולו כלשהי ברמת הביטחון, ברמת השמירה וברמת האבטחה של מוסדות החינוך.

זבולון אורלב: אני מציע שניתן את רשות הדיבור לניצב בורובסקי, ראש אגף התכנון במשטרה, שידווח לוועדה ויאמר לה מה קורה.

יעקב בורובסקי: אכן אנחנו תחת קיצוץ של כ147- מיליון שקלים שבסוף פוגע בלא מעט נושאים שבשנים קודמות המשטרה יכולה הייתה לטפל בהם בטיפול יותר רחב.

יעקב בורובסקי: הקיצוץ הזה חל על ההוצאה לפועל, הוא חל על שוטרים שעוסקים בנושא של עובדים זרים, הוא קיצוץ משמעותי בכל נושא הרב"שים והפחתת מספרם ביישובים, הוא יורד גם לחיילי מג"ב שמשרתים ביו"ש ובעזה.

יעקב בורובסקי: הקיצוץ בסוף מחויב.

יעקב בורובסקי: מקורות התקציב של משטרת ישראל הם מקורות גלויים וברורים ולהוריד 147 מיליון שקל מתקציב משטרה, פירושו בסוף לפגוע בהיקף מקביל לפעילות של מחוז משטרתי שלם מבחינת שכר כוח האדם.

יעקב בורובסקי: חשוב לדעת מהי האלטרנטיבה, בהנחה ששום קיצוץ לא מתקיים.

יעקב בורובסקי: זה אומר שבסופו של דבר יורדו שוטרים, תיסגרנה תחנות, תצומצם הפעילות של אגף התנועה.

יעקב בורובסקי: אלה הן החלופות ואין חלופות אחרות.

יעקב בורובסקי: כיוון שכך, אלה הן החלופות.

יעקב בורובסקי: בנושא קיצוץ מוסדות החינוך באנו ואמרנו את הדברים הבאים.

יעקב בורובסקי: באמת אין למשטרת ישראל, כמי שממונה על האבטחה, כל רצון בסוף לפגוע במערך מוסדות החינוך.

יעקב בורובסקי: ראוי לזכור שני דברים בסיסיים: האחד, המשטרה היא הגורם שהיה, הינו ויהיה גם בעתיד האחראי אחריות מלאה לנושא הביטחון.

יעקב בורובסקי: אני לא נכנס כבר לוויכוח אבל אם כולנו בצדק מבקשים לראות שומר-מאבטח מול כל מאה תלמידים, למה אנחנו באותה מידה של שוויון נפש מתייחסים לעובדה שכל גני הילדים במדינת ישראל לא מאובטחים בכלל?

יעקב בורובסקי: כלומר, באמת ישנה איזושהי נקודה שבה מגבלות התקציב מגיעות לנקודת מפגש עם היכולות.

יעקב בורובסקי: אמרנו שניכנס למשא ומתן שיהיה בהחלט על דעת כל הצדדים, שבו נראה איך ניתן מצד אחד לעשות בסוף את האבטחה היעילה ביותר בתנאי התקציב.

יעקב בורובסקי: פרסנו מגוון של אפשרויות.

יעקב בורובסקי: יש פה פוטנציאל.

יעקב בורובסקי: אין בפוטנציאל הזה שום הצבעה חד-משמעית, אבל אני רוצה קצת לגעת בפוטנציאל כי כל מרכיב הפוטנציאל הזה, יש לו בהחלט פנים לכאן ולכאן.

יעקב בורובסקי: נתחיל בסוגיית השומרים או המאבטחים.

יעקב בורובסקי: זאת איננה סוגיה של שחור-לבן.

יעקב בורובסקי: זה לא השומר הקשיש והמאבטח יוצא סיירת כזו או אחרת.

יעקב בורובסקי: בסוף זה כסף.

יעקב בורובסקי: השומר ממומן שני-שליש מתקציב המשטרה ושליש מתקציב הרשות המקומית, המאבטח ממומן כל כולו מתקציב משטרת ישראל.

יעקב בורובסקי: המאבטח בסופו של דבר מקבל עוד יום הכשרה והמאבטח בסופו של דבר בקריטריונים, זה ההבדל בין דרגה כזו או אחרת - ואני לא רוצה לרדת לרזולוציה הנקודתית – של רמת ההכשרה הצבאית.

יעקב בורובסקי: אמרנו, בואו נעשה סדר.

יעקב בורובסקי: פירושו של דבר שמקום שבו בהגדרה צריך להיות שומר יהיה שומר ולא להפך.

יעקב בורובסקי: יש לא מעט מקומות באי-סדר, בהם במקום שצריך להיות שומר, ישנו מאבטח.

יעקב בורובסקי: עשיית הסדר הזו לדעתי – ואני מקווה שאתם תצטרפו אליה – היא נחוצה מעבר לכל דו-שיח על ביטחון.

יעקב בורובסקי: לא יעלה על הדעת שמדינת ישראל משלמת דרך משטרת ישראל למאבטח במקום שמוצב שומר.

יעקב בורובסקי: באנו ואמרנו שבמקומות שהממשלה קבעה – ופה צוטטה החלטת הממשלה – שצריך להיות מאבטח או שומר אחד, וראה זה פלא, בתהליכים כאלה ואחרים יש יותר משומר אחד, ואמרנו שנחזור לשומר האחד.

יעקב בורובסקי: זו החלטת ממשלה.

יעקב בורובסקי: אדוני פתח ואמר שדיברנו על ביטול האבטחה ביו"ש, ולחלוטין לא לכך כיוונו את הדברים.

יעקב בורובסקי: אמרנו שביו"ש, בבתי-הספר, יוצב שומר/מאבטח בדיוק כמו בכל מקום אחר בארץ.

יעקב בורובסקי: מה לא יהיה ביו"ש?

יעקב בורובסקי: לא יהיה מימון של ניידות, 13 ניידות אזרחיות שהן חריג שניתן רק ביו"ש.

יעקב בורובסקי: מה שהצענו זה פוטנציאל, זה סל.

יעקב בורובסקי: לא אמרנו ביטול.

יעקב בורובסקי: אמרנו שתחת יו"ש, בקטגוריה של יו"ש, יש עשרה מיליון שקל, בתוך זה יש שני מרכיבי ביטחון כאשר האחד הוא ייחודי, שלא ברור מהיכן הוא הגיע, שהוא מממן 13 ניידות אזרחיות שלא ברור מה טיבן שם, ושם אין אחריות למשטרת ישראל על הביטחון.

יעקב בורובסקי: אג"מית.

יעקב בורובסקי: בתפקידי הקודם, ממנו אני יושב-ראש הוועדה, אני סגן ראש אג"ם וזו החלטה אג"מית.

יעקב בורובסקי: היא נובעת בדיוק מאותה הערכת מצב.

יעקב בורובסקי: אני אגיד לך למה בכל-זאת דווקא אני מחייב שתהיה אבטחה פיזית כמעט בכל מוסד, וזה מהרבה נימוקים אבל פחות מהנימוק הביטחוני.

יעקב בורובסקי: מנימוקים של סדר ציבורי, מהנימוקים של סמים, מהנימוקים של הפרעות בתחום הלימודים.

יעקב בורובסקי: על זה אני מחייב, אבל ביטחון – לא.

יעקב בורובסקי: כל הקונספט הביטחוני מושתת על דברים לגמרי אחרים.

יעקב בורובסקי: אנחנו מדברים על אבטחה ניידת, אנחנו מדברים שגיבוי לאבטחה הניידת הזו תהיה אבטחה פיזית.

יעקב בורובסקי: לא קבענו מסמרות, לא סיכמנו דבר וחצי דבר.

יעקב בורובסקי: באנו ואמרנו קחו מכאן שבוע-עשרה ימים, נחזור וננהל את הדיון, נדע על מה אנחנו מדברים.

יעקב בורובסקי: הגענו לשלטון המקומי שאמר לנו בצדק את הדבר הבא: אסור ואי-אפשר להפר חוזים.

יעקב בורובסקי: אמרתי והתחייבתי שלא נפר ולו גם חוזה אחד.

יעקב בורובסקי: אמרתי את הדברים גם בשלטון המקומי ואמרתי שאנחנו לא הולכים לפגוע עכשיו או לטפל עכשיו לא בקו העימות, לא בערי פיתוח, לא בישובים כאלה ואחרים.

יעקב בורובסקי: אנחנו מדברים בסוף במרכזים העירוניים.

יעקב בורובסקי: תכף אני אשאל בכיוון הפוך, כמה בתי-ספר יש שהם של מאה תלמידים, וכמה גני ילדים יש שהם של תשעים ילדים?

יעקב בורובסקי: אמרנו שנלך על בית-ספר כהגדרתו.

דוד אזולאי: האם אדוני מתכוון לכך שהיום בעצם מבחינה ביטחונית אפשר לוותר על השמירה בכלל?

יעקב בורובסקי: אני רוצה להשלים את דבריי בנושא החוזים.

יעקב בורובסקי: אמרנו שלא נפר חוזה.

יעקב בורובסקי: זאת אומרת, אם נחתמו חוזים, החוזים האלה יכובדו.

יעקב בורובסקי: אין פה עניין לפתוח חוזים אלא להיכנס לעבודת מטה, עבודת המטה הזו משותפת, היא לא תהיה חד-צדדית, היא צריכה לבדוק כל דבר עד תום.

יעקב בורובסקי: אם בסוף בשורה התחתונה התוצאה תהיה שנוריד מימין או משמאל, זה עדיין יהיה בדרג ובגדר של המלצות, זה יובא פעם אחת לאישור המפכ"ל והשר אצלנו, ופעם שנייה לידיעת כל הגורמים.

זבולון אורלב: דבר שני שיורשה לי להעיר.

זבולון אורלב: הואיל ועבדתי זמן מה במערכת הזאת, אני אומר מראש למשטרה שאתם לא יודעים במה אתם נוגעים.

זבולון אורלב: ההורים במדינת ישראל – לפחות אנחנו כמייצגים אותם – לא נאפשר להפחית מהשמירה כי יכול להיות שבניירות של המשטרה יש הקלה בביטחון הפנים, אבל בהרגשה של האנשים אין שום הקלה.

זבולון אורלב: אימא רוצה להיות בטוחה שהילד שלה נמצא במקום בטוח ושאף אחד לא יכול לספר לה עכשיו סיפורים שניתן להפחית את רמת הביטחון ברבע.

זבולון אורלב: זה לא יעבור הדבר הזה.

זבולון אורלב: אני מראש אומר את הדברים.

זבולון אורלב: כך אני מרגיש את הלכי הרוח.

גד אביקסיס: אני רוצה להזכיר שכאשר הנושא היה במשרד החינוך, הוא היה מתוקצב בסעיף תקציבי ייחודי ממשרד האוצר ישירות לנושא הזה.

אברהם צדקה: אם הנושא הזה היה בעקבות הערכת מצב אג"מית אופרטיבית מקצועית, נושא הקיצוץ בכלל לא עולה על הפרק.

אברהם צדקה: גוף שאחראי על ביטחון סוברני, וזה לגיטימי, שיעשה מעת לעת הערכת מצב ללא קשר לפן התקציבי על-מנת לבחון את עצמו, איפה לעבות באבטחה, איפה להרפות באבטחה, איפה לתת אמצעי כזה או אמצעי אחר.

אברהם צדקה: כל הנושא הזה עולה על הפרק בעקבות מאכלת הקיצוץ ובואו נקרא לילד בשמו.

אברהם צדקה: אני לא מקבל את מטבע הלשון הקלה של מאבטחים.

אברהם צדקה: לא במקרה רמת המאבטח נקבעת ביישובי קו העימות, בגזרת פיקוד צפון, ביישובי היו"ש, בעיר ירושלים, בקו התפר, כי על-פי איזושהי הערכת מצב אג"מית רמת הסיכון שם יותר גבוהה מאשר בעיר בת-ים או חולון, ועל-פי הפרמטר הזה, שם רמת האבטחה היא יותר גבוהה.

אברהם צדקה: רמת הכשרתו של המאבטח בגזרה הזאת היא יותר מיומנת.

אברהם צדקה: לא במקרה מערך של 3,200 שומרים-מאבטחים, החלק של השליש ושני-שליש זה שליש המאבטחים ושני-שליש השומרים.

אברהם צדקה: נכון להיום מאפס תלמידים עד מאה אין לנו שומר או מאבטח, אבל החינוך המיוחד מתבצע באופן טבעי בבתי-ספר קטנים עם עשרים תלמידים, שלושים תלמידים, חמישים תלמידים – שם יש לנו שומר או מאבטח ואנחנו מדברים על מוסד שמונה פחות ממאה תלמידים.

אברהם צדקה: אשכולות גנים שבמקבץ אחד יש מעל מאה ילדים, שם יש שומר, ודאי ביישובים הקשים.

אברהם צדקה: מה שכאן מנסים להוביל זה לא רק פגיעה בפן האג"מי של האבטחה שאם היום מאפס עד מאה אין, אז יהיה רק מ201- וצפונה, אלא להשוות את רמת המאבטח או לעשות המרה בין רמת המאבטח לשומר.

אברהם צדקה: המשמעות היא שראש עיריית קריית שמונה שהיום נושא אבטחת מוסדות חינוך לא עולה לו אגורה, כי הוא מקבל מאה אחוז השתתפות המדינה, ממחר בבוקר או מאז קבלת ההחלטה, הוא יצטרך להשתתף ב33- אחוז מעלות האבטחה.

אברהם צדקה: זאת אומרת, לא הנושא האג"מי עולה כאן, שמורידים מהמאבטח לשומר בפן האופרטיבי, אלא גם הנטל התקציבי נופל על כתפי הרשות המקומית וכאן מרכז שלטון מקומי יכול לייצג את הצד הזה יותר טוב ממני, ואני רק רציתי להצביע על העניין הזה.

אברהם צדקה: אנחנו לא שקטים עם זה.

אברהם צדקה: אני שותף בוועדת המעקב ויש פרוטוקולים שאומרים שאין אבטחה למוסד עד מאה תלמידים, שאין אבטחה לגני ילדים, שעלינו על זה שצריך יום לימודים ארוך וכן הלאה, אבל לזה, בשלב זה, אין לנו פתרונות.

דוד עמר: בתחילת הדיונים על התקציב בא שר האוצר ואמר שני אחוז קיצוצים לרוחב ואז הוא הלך וקיצץ עשרים אחוז ממענק האיזון של השלטון המקומי.

דוד עמר: שאלנו אותו איך, הרי בסך הכל הוא נותן שלושה וחצי מיליארד שקל מענק איזון לשלטון המקומי, שני אחוז זה שבעים מיליון שקל.

דוד עמר: הוא אמר שכל רמת הפעילות שלנו, כל נפח הפעילות שלנו, שני אחוז מכל נפח הפעילות שלנו.

דוד עמר: מעשרים מיליארד שקלים הוא לקח 500 מיליון שקלים.

דוד עמר: בנפח הפעילות יש גם את הפעילות של מוסדות החינוך.

דוד עמר: הרי אי-אפשר לבוא ולקחת פעמיים מהשלטון המקומי.

דוד עמר: אני מאוד מבקש מהמשטרה לרדת מהנושא הזה.

דוד עמר: בואו נשלים את שנת הלימודים ללא משברים וניפגש אחרי שנת הלימודים ונראה.

דוד עמר: אני טוען ואני גם מבקש – גם שלחנו כמה מכתבים – להגביר את השתתפות המשטרה.

דוד עמר: אתם פרסמתם לפני מספר חודשים שאחוז האלימות גבר, חוסר הסובלנות מתחיל לבוא לידי ביטוי, 220 אלף מובטלים מתחילים לבוא לידי ביטוי, חוסר בדיור לזוגות צעירים וכולי מתחיל לבוא לידי ביטוי.

דוד עמר: מה ההשפעות של הדברים האלה, כל אחד מאתנו יודע.

דוד עמר: אנחנו פותחים עיתון ורואים מה קורה.

דוד עמר: ברשותך היושב-ראש, אני מציע שנקבל את הסיכום שהיה לנו עם ניצב בורובסקי ביום חמישי.

דוד עמר: קודם כל מסיימים את שנת הלימודים ללא שום שינוי.

דוד עמר: עמדת השלטון המקומי היא ברורה ובהירה.

דוד עמר: אנחנו עומדים לדרוש תוספת.

יהושע קרני: אם זו בעיה תקציבית, יכול להיות שצריך לגייס את עזרת ועדת החינוך וועדת הפנים לטובת השר לביטחון פנים וזאת כדי להשלים את החסר, אבל לא לבוא היום ולעשות מעין מחטף, לשלוח הזמנה ללא סדר יום ופתאום מקבלים פרוטוקול שכביכול יש החלטה על קיצוץ.

יהושע קרני: אנחנו דוחים על הסף את הנושא של הפגיעה באבטחת מוסדות חינוך.

זבולון אורלב: אני מציע שחלק מההחלטה היום תהיה לחזור על אותה החלטה אלא שנגביל את המשרד בזמן.

זבולון אורלב: לא צריך לקבל החלטה כי יש החלטה, אלא שעכשיו צריכים להגביל אותו בזמן.

זבולון אורלב: נגביל את הזמן בתשעים יום כדי שנקבל תשובות מהמשרד לביטחון פנים שיאמר לנו מה בדעתו לתת כפתרונות לסוגייה הצודקת של מחסור חמור בשמירה במגזר הערבי.

זבולון אורלב: 1.

זבולון אורלב: ועדת החינוך והתרבות וועדת הפנים ואיכות הסביבה קובעות כי אין לבצע קיצוץ כלשהו בתקציב אבטחת מוסדות חינוך באשר הוא עלול לסכן את התלמידים ובנוסף על כך לחשוף אותם לאלימות ולמפיצי סמים בבתי-הספר.

זבולון אורלב: 2.

זבולון אורלב: הוועדות קובעות כי כל חלופות הקיצוץ באבטחת מוסדות חינוך אינן מקובלות עליהן והן הוצעו לא משיקולי ביטחון אלא משיקולי קיצוץ בתקציב.

זבולון אורלב: אשר על כן דורשות הוועדות מהמשרד לביטחון פנים שלא לקצץ כלל בתקציב אבטחת מוסדות חינוך.

זבולון אורלב: 3.

זבולון אורלב: הוועדות קובעות כי אם המשרד לביטחון פנים יחליט בכל-זאת לבצע קיצוץ באבטחת מוסדות חינוך, יש להחזיר את האחריות לאבטחת מוסדות חינוך למשרד החינוך, לרבות התקציב במלואו כפי שהיה בשנת 1999.

זבולון אורלב: 4.

זבולון אורלב: הועדה רשמה לפניה את הודעת המשטרה לפיה המשטרה תמשיך לתקצב את אבטחת מוסדות חינוך מבלי לפגוע בהסכמים וחוזים חתומים בשלטון המקומי.

זבולון אורלב: 5.

זבולון אורלב: הוועדות מציינות את החלטותיהן בישיבתן מיום כ"ד באלול תשנ"ט, 5 בספטמבר 1999, ודורשות מהמשרד לביטחון פנים להקים את הוועדה הבין-משרדית המשותפת ולהגיש את המלצותיה תוך ששים יום.

זבולון אורלב: תודה רבה.